NORAKSTS

|  |  |
| --- | --- |
| 27.01.2022. | Nr.1/2 |

###### LOKĀLPLĀNOJUMA ZEMES VIENĪBAI KALNCIEMA CEĻĀ 52, JELGAVĀ, APSTIPRINĀŠANA UN SAISTOŠO NOTEIKUMU IZDOŠANA

(ziņo: I.Škutāne)

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, Z.Tretjaka, A.Rublis, G.Kurlovičs, A.Tomašūns), **PRET – nav**, **ATTURAS – 1** (A.Pagors),

Saskaņā ar Jelgavas pilsētas domes 2021. gada 21. janvāra lēmumu Nr. 1/6 „Lokālplānojuma izstrādes uzsākšana zemes vienībai Kalnciema ceļā 29, Jelgavā, lai izdarītu grozījumus Jelgavas pilsētas teritorijas plānojumā, un darba uzdevuma apstiprināšana” tika uzsākta lokālplānojuma zemes vienībai Kalnciema ceļā 29, Jelgavā, teritorijā starp Kalnciema ceļu, Robežu ielu un Druvu ielu (turpmāk – Lokālplānojums), izstrāde, apstiprināts darba uzdevums un izstrādes vadītājs, pamatojoties uz SIA “AMALTEJA.EU” 2020. gada 10. decembra iesniegumu. Lokālplānojuma izstrādātājs ir SIA “Projektu birojs Grietēns un Kagainis”.

Saskaņā ar Jelgavas valstspilsētas pašvaldības administrācijas Būvvaldes 2021. gada 10. septembra lēmumu Nr. 72/4-22.1 zemes vienībai Lokālplānojuma teritorijā, ar kadastra apzīmējumu 0900 025 0008, ir piešķirta adrese - Kalnciema ceļš 52, Jelgavā.

Saskaņā ar Jelgavas valstspilsētas domes 2021. gada 28. oktobra lēmumu Nr. 16/8 „Lokālplānojuma zemes vienībai Kalnciema ceļā 52, Jelgavā, ar kadastra apzīmējumu 0900 025 0008, redakcijas nodošanu publiskajai apspriešanai un atzinumu saņemšanai” Lokālplānojuma redakcija tika nodota publiskai apspriešanai.

Publiskās apspriešanas termiņš tika noteikts četras nedēļas, laika posmā no 2021. gada 17. novembra līdz 2021. gada 15. decembrim neklātienes formā (attālināti).

Atbilstoši Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 86. punktam Lokālplānojuma izstrādes vadītājs ir sagatavojis ziņojumu “Par lokālplānojuma zemes vienībai Kalnciema ceļā 52, Jelgavā, redakcijas publisko apspriešanas rezultātiem” (1. pielikums). Ziņojumam ir pievienoti publiskās apspriešanas sanāksmju protokoli un pārskats par saņemtajiem institūciju atzinumiem.

2022. gada 11. janvārī Jelgavas valstspilsētas pašvaldībā ir saņemts SIA “AMALTEJA.EU” iesniegums ar lūgumu apstiprināt izstrādāto Lokālplānojuma redakciju.

Pamatojoties uz likuma „Par pašvaldībām” 14. panta otrās daļas 1. punktu, Teritorijas attīstības plānošanas likuma 12. panta pirmo daļu un 25. pantu, Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 88.1. apakšpunktu, 91. un 93. punktu, un publiskās apspriešanas rezultātiem,

**JELGAVAS VALSTSPILSĒTAS DOME NOLEMJ:**

1. Apstiprināt lokālplānojumu zemes vienībai Kalnciema ceļā 52, Jelgavā (2. pielikums).
2. Izdot Jelgavas valstspilsētas pašvaldības 2022. gada 27. janvāra saistošos noteikumus Nr.22-2 “Lokālplānojuma zemes vienībai Kalnciema ceļā 52, Jelgavā, teritorijas izmantošanas un apbūves noteikumi un grafiskā daļa – funkcionālais zonējums” (3. pielikums).

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

DOKUMENTA NORAKSTS APLIECINĀTS AR DROŠU ELEKTRONISKO PARAKSTU UN SATUR LAIKA ZĪMOGU